钦定古今图书集成/历象汇编/庶征典/第079卷 > 《愁霖赋》〈有序〉晋·陆云
## 钦定古今图书集成/历象汇编/庶征典/第079卷 > 《愁霖赋》〈有序〉晋·陆云

永宁三年夏六月，邺都大霖，旬有奇日，稼穑沈凐，生民愁瘁。时文雅之士，焕然并作，同僚见命，乃作《赋》曰：

“在朱明之季月兮，反极阳于重阴。”兴介丘之肤寸兮，
坠崩云而洪沈。谷风扇而攸遂兮，苦雨播而成淫。天
泱漭以怀惨兮，民颦蹙而愁霖。于是天地发挥，阴阳
交烈。万物混而同波兮，元黄浩其无质。雷凭虚以振庭兮，电凌牖而辉室。霤鼎沸以骏奔兮，潦风驱而竞
疾。岂南山之暴𬯀兮，将冥海之暂溢。隐隐填填，若降
自天。高岸涣其无崖兮，平原荡而为渊。遵渚回于凌
河兮，黍稷仆于中田。匮多稼于亿廪兮，虚夙敬于祈
年。外薄郊甸，内荒都城。阴无晞景，霤无辍声。纎波靡
于前涂兮，微津隔于峻庭。纷云扰而雾塞兮，漫天颓
而地盈。于是愁音比屋，叹发屡省，阳堂乏晖，朗室无
景。望曾云之万仞兮，想白日之寸胫。感虚无而思深
兮，对寂寞而言靖。毒其雨之未晞兮，悲夏日之方永。
瞻大辰以颓息兮，仰天衢而引领。愁情沈疾，明发哀
吟。永言有怀，感物伤情。结《南枝》之旧思兮，咏《庄舄》之
遗音。羡弁彼之归飞兮，寄予思乎江阴。渺天末以流
目兮，涕潺湲而沾襟。何人生之倏忽，痛存亡之无期？
方千岁于天壤兮，吾“固已陋夫灵龟。”矧百年之促节
兮，又莫登乎期颐。哀戚容之易感兮，悲欢颜之难怡。
考伤怀于众苦兮，岂愁霖之足悲？云昙昙而叠结兮，
雨淫淫而未散。晞朱阳于崇朝兮，悲此日之屡晏。劾
丰隆于岳阳兮，执赤松于神馆。命云师以藏用兮，绁
乘龙于河汉。照濛汜之清晖兮，炳扶桑之始旦。考幽
明于人神兮，妙万物以达观。